**PLA D’ACCIÓ TUTORIAL DE LA FACULTAT DE CIÈNCIES PER ALS ESTUDIS DE MÀSTER**

*(Aprovat per la Comissió de Govern 3-2018 de la Facultat de Ciències de la UdG en data 15/03/2018)*

**INTRODUCCIÓ**

El Pla d’Acció Tutorial (PAT) dels estudis de Màster de la Facultat de Ciències (FC) recull les accions de assessorament, suport i guiatge dels estudiants al llarg del seu procés formatiu. El PAT parteix de l’experiència de les primeres edicions dels màsters i té en compte que la proximitat entre estudiants i professorat permeten una atenció sovintejada i molt propera.

El PAT dels estudis de Màster de la Facultat de Ciències consta de les següents accions:

1. ***Acció tutorial* *prèvia a la matrícula***

El procés de tutorització s’inicia prèviament a la matrícula. El coordinador/coordinadora és l’encarregat d’aquesta tasca de manera que atén i informa a aquells estudiants que, sense estar necessàriament preinscrits, demanen informació sobre el màster (informació acadèmica, beques, etc.). La via de contacte principal amb l’estudiant és el correu electrònic i si s’escau videoconferència o telèfon. En el cas dels estudiants locals se sol concertar també una entrevista.

El Servei de Gestió Acadèmica i Estudiants (SGAE), o l’estructura que la Universitat designi a tal efecte, informa els estudiants sobre tots aquells temes relacionats amb la documentació requerida per a la preinscripció i aspectes rellevants del procés de matrícula: preu, calendari de matrícula, i altres informacions importants per a un nou estudiant (allotjament, beques, etc).

1. ***Acció tutorial del procés de matrícula***

Un cop acceptats per la Comissió d’admissió del màster, el SGAE informa els estudiants sobre el tràmit de la matrícula, que inclou una tutoria prèvia a aquesta que l’estudiant ha de concertar obligatòriament amb el coordinador/coordinadora de l’estudi.

El coordinador/coordinadora realitza la tutoria prèvia a la matrícula individualment, de forma presencial, telefònica, per correu o, si és necessari, per videoconferència. En aquesta tutoria es resolen els dubtes i es comenten els continguts de les assignatures obligatòries i optatives que s’han de matricular, així com la possibilitat d’una matrícula reduïda per poder cursar el màster a temps parcial. Un cop realitzada aquesta tutoria, el coordinador activa l’opció per tal que l’estudiant pugui matricular-se online o presencialment.

1. **Sessió de benvinguda als estudiants**

El primer dia de classe el coordinador/coordinadora organitza una sessió de benvinguda amb tots els estudiants, en la qual els informa de tots els aspectes acadèmics i es posa a la seva disposició en qualsevol moment del curs. Durant aquesta sessió informa també que en les properes setmanes hauran de triar un delegat, que serà el representant de la promoció en el Consell d’Estudis i la persona de contacte amb el coordinador/coordinadora per a temes que afectin tot el grup.

1. **Acció tutorial de seguiment dels estudiants durant el curs.**

Al llarg del curs el coordinador/coordinadora està a disposició dels estudiants del màster per a qualsevol aspecte que vulguin comentar, i poden demanar una tutoria individual sempre que calgui. Per a qüestions ràpides, el medi per comunicar-se és el correu electrònic, mentre que per a temes més complexos es concerta una reunió.

1. **Acció tutorial acadèmica en cada assignatura:**

Els professors de cada assignatura tenen hores de tutoria individual tant per resoldre dubtes dels continguts com per a suport en la realització dels treballs i pràctiques de l’assignatura. Els professors també donen suport a aquells estudiants que per la seva titulació de procedència requereixin una atenció suplementària.

1. **Acció tutorial sobre el Treball Final de Màster**

Els estudiants reben informació detallada sobre les característiques i el protocol del Treball final de màster (TFM), que inclou el procés d’assignació del tutor segons normativa vigent de TFM a la FC.

1. **Acció tutorial sobre Pràctiques Externes/Empresa**

Els estudiants reben informació detallada sobre les característiques i el protocol de les Pràctiques Externes (PE), que inclou el procés d’assignació del tutor segons normativa vigent de les PE a la FC.

1. **Activitats d’orientació professional**

La coordinació del màster col·labora amb les accions d’orientació professional organitzades per les diferents Facultats i Escoles i la Borsa de treball.

Finalment la UdG disposa de diferent estructures institucionals per informar i guiar als estudiants sobre aspectes diversos durant la seva estada a la UdG:

* [Centre d’Informació i Assessorament dels Estudiants (CIAE)](http://www.udg.edu/estudia/CIAEInformaci%C3%B3/tabid/8542/language/es-ES/Default.aspx) dóna informació sobre l’accés a la universitat i als diferent estudis i d’altres aspectes d’interès per als estudiants. Per al cas d’estudiants de màster és interessant la informació de beques i ajuts així com d’allotjament per a estudiants de fora.
* [Programa de suport a persones discapacitades](http://www.udg.edu/discapacitats) ofereix orientació i recursos a les persones amb discapacitat en aspectes de participació en tots els àmbits universitaris
* [Programa Universitat i Esport](http://www2.udg.edu/esports/Esportistesaltnivell/tabid/6958/language/ca-ES/Default.aspx) es dirigeix a d’esportistes d’alt nivell que puguin gaudir del suport acadèmic d’un professor/tutor que l’ajudarà a resoldre problemes derivats de fer compatible la vida acadèmica i la participació en competicions, concentracions o entrenaments oficials.